Title: ประกาศท่าเรือกรุงเทพ เรื่อง วิธีปฏิบัติของผู้ประกอบการเปิดตู้สินค้าขาเข้าและบรรจุสินค้าเข้าตู้สินค้า เพื่อการส่งออกภายในท่าเรือกรุงเทพ

ประกาศท่าเรือกรุงเทพ

ประกาศท่าเรือกรุงเทพ
เรื่อง
วิธีปฏิบัติของผู้ประกอบการเปิดตู้สินค้าขาเข้าและบรรจุสินค้าเข้าตู้สินค้า
เพื่อการส่งออกภายในท่าเรือกรุงเทพ[๑]

เพื่อให้การปฏิบัติงานของท่าเรือกรุงเทพ
เป็นไปด้วยความเรียบร้อย สะดวกในการควบคุมดูแลและรักษาความปลอดภัย รวมทั้งป้องกันมิให้ทรัพย์สินเสียหาย
อาศัยอำนาจตามความในข้อ ๕ และข้อ ๑๔ ของระเบียบการท่าเรือแห่งประเทศไทย
ว่าด้วยการขออนุญาตเป็นผู้ประกอบการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
พ.ศ. ๒๕๕๒ ผู้อำนวยการท่าเรือกรุงเทพจึงให้ผู้ประกอบการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพปฏิบัติดังต่อไปนี้

ข้อ
๑  ให้ผู้ประกอบการยื่นแบบขออนุญาตปฏิบัติงานการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพ
(แบบ ทกท.๐๐.๐๐.๐๒ (๑๑)) แนบท้ายประกาศนี้ที่แผนกบรรทุกและขนถ่ายสินค้า
ท่าเรือกรุงเทพ ซึ่งประกอบด้วย เอกสารต้นฉบับจำนวน ๑ ฉบับ และสำเนาจำนวน ๒ ฉบับ
รวม ๓ ฉบับ

ข้อ
๒  ผู้ประกอบการจะต้องได้รับอนุญาตก่อนเข้าไปปฏิบัติงานภายในท่าเรือกรุงเทพในกรณีที่มีความจำเป็นเร่งด่วน
ผู้ประกอบการสามารถยื่นแบบขออนุญาตฯ (แบบ ทกท.๐๐.๐๐.๐๒ (๑๑)) กับหน่วยงานเจ้าของพื้นที่ให้เป็นผู้พิจารณาอนุญาตเป็นรายกรณีไป

ข้อ
๓  ให้ผู้ประกอบการนำต้นฉบับแบบขออนุญาตฯ (แบบ
กทท.๐๐.๐๐.๐๒ (๑๑)) ที่ได้ลงนามอนุญาตแล้วไปยื่นกับหน่วยงานที่จะไปปฏิบัติงานเพื่อตรวจสอบความถูกต้องในการปฏิบัติงานโดยสำเนาจำนวน
๒ ฉบับ ให้แผนกบรรทุกและขนถ่ายสินค้า ท่าเรือกรุงเทพ
และผู้ประกอบการเก็บไว้เป็นหลักฐานฝ่ายละ ๑ ฉบับ

ข้อ
๔  ห้ามบุคคลใดเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกภายในท่าเรือกรุงเทพโดยไม่ได้รับอนุญาต
หากฝ่าฝืนการท่าเรือแห่งประเทศไทยจะดำเนินการตามที่เห็นควรต่อไป

ทั้งนี้
ตั้งแต่วันที่ ๑ กรกฎาคม ๒๕๖๐ เป็นต้นไป

ประกาศ ณ วันที่ ๙
มิถุนายน พ.ศ. ๒๕๖๐
เรือโท ชำนาญ  ไชยฤทธิ์
ผู้อำนวยการท่าเรือกรุงเทพ

[เอกสารแนบท้าย]

๑.
แบบขออนุญาตการเปิดตู้สินค้าขาเข้าและบรรจุสินค้าเข้าตู้สินค้าเพื่อการส่งออกในเขตท่าเรือกรุงเทพ
(แบบ ทกท.๐๐.๐๐.๐๒ (๑๑))

(ดูข้อมูลจากภาพกฎหมาย)

ภวรรณตรี/จัดทำ
๑๑ กรกฎาคม
๒๕๖๐

พรวิภา/ตรวจ
๑ สิงหาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๗๕ ง/หน้า ๔๑/๓ กรกฎาคม ๒๕๖๐